Broj: 711-I-1675-P-158-22/23-12-19

Zagreb, 28. srpnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Božidara Longina, OIB:** **……………..,** **župana Zadarske županije**, pokrenutom na temelju neanonimne prijave na radnom sastanku 06. lipnja 2023. g. pod brojem: 711-I-1128-P-158-22/23-05-19, na 17. sjednici održanoj 28. srpnja 2023., donosi sljedeću

**ODLUKU**

1. **Obveznik Božidar Longin, župan Zadarske županije, istovremenim obnašanjem navedene dužnosti i obavljanjem funkcije predsjednika Upravnog vijeća Lučke uprave Zadar u razdoblju od 25. prosinca 2021.g. do podnošenja ostavke na navedenu funkciju, počinio je povredu članka 18. stavaka 2. i 6. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Božidaru Longinu se izriče novčana kazna u iznosu od 530,89 eura[[1]](#footnote-1)/4.000,00 kuna.**
3. **Nalaže se obvezniku Božidaru Longinu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- 16866154225-28720.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je dana 22. veljače 2022.g. zaprimilo neanonimnu prijavu od brojem 711-U-3200-Pp-158/22-01-4 u kojoj se navodi da obveznik Božidar Longin obnaša funkciju predsjednika Upravnog vijeća Lučke uprave Zadar.

Povjerenstvo je stoga dana 17. ožujka 2022.g. od Lučke uprave Zadar zatražilo podatke obnaša li obveznik funkciju predsjednika ili člana Upravnog vijeća Lučke uprave Zadar kao i podatak tko ga je imenovao na navedenu funkciju i od kada istu obnaša. Povjerenstvo je od Lučke uprave Zadar zatražilo i podatak prima li obveznik naknadu za obnašanje navedene funkcije te radi li se o ustanovi od posebnog državnog interesa odnosno interesa za jedinicu lokalne ili područne (regionalne) samouprave.

Naime, Lučka uprava Zadar odgovorila je na traženje Povjerenstva dopisom od dana 23. ožujka 2022. g. navodeći da je Božidar Longin, župan Zadarske županije imenovan predsjednikom Upravnog vijeća Lučke uprave Zadar, sukladno odredbi članka 51. st. 2. točka 1. Zakona o pomorskom dobru i morskim lukama („Narodne novine“, broj 158/03,100/04,141/06,38/09, 123/11, 56/16 i 98/19) Rješenjem Vlade Republike Hrvatske KLASA: 080-02/20-01/41, URBROJ: 50301-15/28-20-02 od 30. ožujka 2020.g. U dopisu Lučke uprave se navodi da mandat predsjednika i članova Upravnog vijeća sukladno odredbi st. 4. članka 51. ZPDML iznosi četiri godine i ista osoba može biti ponovno imenovana za člana Upravnog vijeća. Isto tako, navodi se da za svoj rad u obnašanju funkcije predsjednika Upravnog vijeća Lučke uprave Zadar nije primao novčanu naknadu. Nadalje, ističe se da je Lučka uprava Zadar je osnovana Odlukom Vlade RH („Narodne novine“, broj 19/1997) od 18.02.1997.g. sukladno odredbi članka 31.st.l. i 2. Zakona o morskim lukama („Narodne novine“, broj 108/95) radi upravljanja, gradnje i korištenja luke otvorene za javni promet koja je od osobitoga (međunarodnoga) gospodarskog interesa za Republiku Hrvatsku. Nadalje, ističe se i kako poseban državni interes za lučku upravu kao pravnu osobu čiji osnivač je Vlada Republike Hrvatske nikada nije bio odlukom utvrđivan već isti proizlazi iz odredbi ZPDML, kojima se definira djelatnost i razlog osnivanja ove pravne osobe, upravo članka 48. ZPDML, a radi upravljanja, gradnje i korištenja luke otvorene za javni promet koja je od osobitoga (međunarodnoga) gospodarskog interesa za Republiku Hrvatsku. Ističe se i kako navedena ustanova ispunjavanja uvjeta sukladno točki IV. Općih kriterija iz Odluke o kriterijima za utvrđivanje pravnih osoba od posebnog državnog interesa za RH („Narodne novine“, broj 22/2020).

Uvidom u Registar pravnih osoba od posebnog interesa utvrđeno da je Lučka uprava Zadar bila proglašena ustanovom od posebnog interesa temeljem Odluke o popisu pravnih osoba od posebnog državnog interesa od 15.12.2010., Odluke o izmjenama i dopunama Odluke o popisu pravnih osoba od posebnog državnog interesa od 31.1.2014., Odluke o izmjenama i dopunama Odluke o popisu pravnih osoba do posebnog interesa od 15.5.2015. i Odluke o dopuni Odluke o popisu pravnih osoba od posebnog državnog interesa od 25.9.2015. g.

Uvidom na službene internetske stranice Lučke uprave Zadar Povjerenstvo je utvrdilo da je obveznik Božidar Longin u trenutku utvrđivanja činjenica u postupku i nadalje bio predsjednik Upravnog vijeća Lučke uprave Zadar.

Nakon prikupljenih podataka Povjerenstvo je na stručnom radnom sastanku Povjerenstva održanom dana 06. lipnja 2023. utvrdilo postojanje pretpostavki za pokretanje postupka radi moguće povrede članka 18. stavka 2. i 6. ZSSI-a te je o istome obavijestilo obveznika obaviješću Broj: 711-I-1128-P-158-22/23-05-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se očitovao dana 19. lipnja 2023.g. navodeći da je odmah po primitku obavijesti Povjerenstva podnio ostavku na mjesto predsjednika Upravnog vijeća Lučke uprave Zadar te da prihvaća navode Povjerenstva kao osnovane. Obveznik je u prilogu svojeg očitovanja dostavio i presliku dopisa upućenog Vladi Republike Hrvatske u kojem se navodi da traži razrješenje s navedene dužnosti budući da sukladno čl. 18. ne može biti član upravnog vijeća ustanove.

Povjerenstvo ističe kako je stupanjem na snagu ZSSI-a, dana 25. prosinca 2021.g., došlo do izmjena vezanih uz odredbe o istovremenom obnašanju dužnosti iz članka 3. stavka 1. i 2. ZSSI-a i upravljačkih funkcija na način da je je člankom 18. stavkom 2. ZSSI-a propisano da, iznimno od zabrane iz stavka 1. tog članka kojom je obveznicima Zakona zabranjeno da budu članovi upravnih vijeća ustanova, odnosno nadzornih odbora izvanproračunskih fondova, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova, dok je člankom 18. stavkom 6. propisano da se odredbe stavka 2. istoga članka ne odnose na općinske načelnike, gradonačelnike, župane i njihove zamjenike.

Slijedom navedenog od 25. prosinca 2021.g. obveznik Božidar Longin, a budući da obnaša dužnost župana Zadarske županije, više nije mogao obnašati dužnost predsjednika Upravnog vijeća Lučke uprave Zadar neovisno radi li se o ustanovi od posebnog interesa za Republiku Hrvatsku.

Slijedom navedenog, Povjerenstvo je donijelo odluku kao u točki I. izreke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 530,89 eura/4.000,00 kuna do 5.308,91 eura/40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

 Povjerenstvo ističe kako je prilikom odmjeravanja vrste sankcije uzelo u obzir činjenicu da se radi o obvezniku koji je obnašao javne dužnosti gotovo neprekidno od 2008.g. te Povjerenstvo smatra kako bi stoga morao biti upoznat s ograničenjima koja se odnose na obnašatelje javnih dužnosti. Nadalje, Povjerenstvo je u obzir uzelo i činjenicu trajanja povrede od godine dana i 6 mjeseci u kojem razdoblju su, između ostalog, o navedenom pitanju provođene edukacije za obveznike po svim županijama uključujući i Zadarsku županiju. Slijedom navedenog, Povjerenstvo smatra opravdanim izricanje novčane sankcije.

 U odnosu na visinu sankcije Povjerenstvo je kao olakotnu okolnost uzelo u obzir činjenicu da je obveznik odmah po saznanju za moguću povredu ZSSI-a zatražio razrješenje što ukazuje na nedostatak namjere u postupanju obveznika kao i činjenicu da obvezniku do sada nisu bile izricane sankcije od strane Povjerenstva. Stoga, za postizanje svrhe kažnjavanja Povjerenstvo smatra primjerenim izreći novčanu sankciju u iznosu od 4.000,00 kn odnosno 530,89 eura.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Božidar Longin, osobnom dostavom
2. Podnositelju na znanje
3. Objava na mrežnim stranicama Povjerenstva nakon uredne dostave obvezniku
4. Pismohrana

1. Fiksni tečaj konverzije 7.53450 [↑](#footnote-ref-1)